Document ID: 32005D0167

KOMISJONI OTSUS,
28. veebruar 2005,
2004. aasta veebruaris toimunud ja loomade heaolu käsitlenud rahvusvahelise episootiaameti ülemaailmse konverentsi materjalide CD-ROMil avaldamiseks antava ühenduse rahalise toetuse kohta
(2005/167/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artiklit 20,
ning arvestades järgmist:
(1)
Vastavalt otsusele 90/424/EMÜ võtab ühendus või aitab liikmesriikidel võtta tehnilisi ja teaduslikke meetmeid, mis on vajalikud ühenduse veterinaaria-alaste õigusaktide täiendamiseks ning veterinaariahariduse või -koolituse arendamiseks.
(2)
Rahvusvahelise episootiaameti ülemaailmse konverentsiga seotud tehnilise ja teadusliku materjali väljatöötamine ja levitamine ühenduse poolt on osa ühenduse veterinaaria-alaste õigusaktide täiendamiseks ning veterinaariahariduse või -koolituse arendamisest.
(3)
Komisjoni 5. detsembri 2003. aasta otsusega 2004/72/EÜ (2004. aastal toimuva loomade heaolu käsitleva rahvusvahelise episootiaameti ülemaailmse konverentsi korraldamiseks antava ühenduse rahalise toetuse kohta) (2) kiideti heaks 2004. aastal toimuva loomade heaolu käsitleva rahvusvahelise episootiaameti ülemaailmse konverentsi materjalide avaldamise ja levitamise finantseerimine Euroopa Liidu 2003. aasta eelarve eelarverealt B1-331 kuni 40 000 euro ulatuses.
(4)
Kuigi konverentsi materjalide trükitud väljaanne toodeti ja seda levitati 2004. aasta mais, ei ole CD-ROM versioon eeldatavasti kättesaadav ja selle eest ei esitata arvet enne 2005. aasta veebruari.
(5)
Selleks meetmeks eraldatud jaotamata makseassigneeringud kaotasid kehtivuse 31. detsembril 2004.
(6)
Seepärast on asjakohane finantseerida konverentsi materjalide CD-ROM versiooni väljaandmist Euroopa Liidu 2005. aasta eelarve eelarverealt 17.04.02 kuni 25 000 euro ulatuses.
(7)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON TEINUD JÄRGMISE OTSUSE:
Ainus artikkel
Assigneeringuid Euroopa Liidu 2005. aasta eelarve eelarverealt 17.04.02 võib kuni 25 000 euro ulatuses kasutada lõppmaksete tegemiseks komisjoni poolt 5. detsembril 2003 heakskiidetud meetme “2004. aasta veebruaris toimuva loomade heaolu käsitleva rahvusvahelise episootiaameti ülemaailmse konverentsi tehniliste ja teaduslike materjalide CD-ROMil avaldamine ja levitamine” raames.
Brüssel, 28. veebruar 2005

Labels: 12
13
19
5